**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.04.2023, ora 08:00 – 08.04.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 08.04.2023, ora 07:00**

**RÂURI**

**Debitele au fost în general în scădere**, exceptând râurile din bazinul Bârladului, bazinul superior și mijlociu al Prutului unde au fost în creștere ca urmare a cedării apei din stratul de zăpadă și propagării și cursurile inferioare ale Turului, Someșului, Crasnei, Barcăului, Mureșului, Ialomiței și Trotușului unde au fost în creștere prin propagare.

Pe râurile din bazinele hidrografice: Suceava, Moldova, Bistrița, Putna, Rm. Sărat, bazinele superioare și mijlocii ale Oltului și Trotușului, bazinul inferior al Argeșului și pe râurile din Dobrogea debitele au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-100%, mai mari pe râurile din bazinele hidrografice: Crasna, Barcău, Crișul Negru, Crișul Alb, Mureș, Bega, Timiş, Bârzava, Caraş, Nera, Cerna, Vedea, Olteț, bazinul mijlociu al Oltului, bazinul mijlociu și inferior al Someșului, râul Jiu și mai mici (sub 30%) pe râurile din bazinele hidrografice: Tazlău, Rm. Sărat, Bârlad și pe unii afluenți ai Bistriței și Prutului.

Se situează peste:

- **COTELE DE ATENŢIE** râurile la stațiile hidrometrice: Timiș – Grăniceri (600+62)-jud. TM, Bârzava – Partoş (50+106 )-jud.TM şi Crasna – Domăneşti (400+30)- jud.SM.

**Debitele vor fi în general în scădere**, exceptând râurile din bazinul Bârladului, bazinul superior și mijlociu al Prutului unde vor fi în creștere ca urmare a cedării apei din stratul de zăpadă și propagării și cursurile inferioare ale Siretului şi Crasnei unde vor fi în creștere prin propagare.

Pe râurile din bazinele hidrografice: Suceava, Moldova, Bistrița, Trotuș, Putna, Rm. Sărat, bazinul superior și mijlociu al Oltului și pe râurile din Dobrogea debitele vor fi relativ staționare.

Ca urmare a propagării viiturilor formate anterior se vor menține peste **COTELE DE ATENȚIE** cursurile inferioare ale Timișului, Bârzavei şi Crasnei.

**DUNĂRE**

**Debitul la intrarea în țară (secțiunea Baziaș) în intervalul 07 – 08.04.2023 a fost în creștere, având valoarea de 7600 m3/s**, sub media multianuală a lunii aprilie (7900 m3/s).

În aval de Porțile de Fier debitele au fost în creștere.

**Debitul la intrarea în țară (secțiunea Baziaș) va fi staţionar (7600 m3/s).**

În aval de Porțile de Fier debitele vor fi în scădere la Gruia şi în creştere pe sectorul Calafat – Tulcea.

**2.** **Situaţia meteorologică în intervalul 07.04.2023, ora 09:00 –08.04.2023, ora 06:00**

**ÎN ŢARĂ**

Vremea a fost în ameliorare, dar s-a menținut deosebit de rece pentru prima decadă a lunii aprilie în majoritatea zonelor, exceptând extremitatea sud-estică, unde valorile termice au fost mai apropiate de cele normale. Cerul a fost temporar noros în est-sud-est, iar în rest nebulozitatea a fost persistentă. Precipitațiile au devenit neînsemnate cantitativ, s-au semnalat local în vest și în centru și pe spații mici în rest; la munte și în Maramureș au fost ninsori, în Transilvania, Crișana, Banat, Moldova și zona subcarpatică a Olteniei și a Munteniei precipitațiile au fost mixte, în timp ce în partea de sud și sud-est a țării a plouat. În județele din nordul Moldovei, în primele ore s-au menținut depunerile înghețate compuse. Vântul a suflat slab și moderat. Este strat de zăpadă la munte, unde aseară, la ora 21, măsura -în platformele stațiilor meteorologice- până la 270 cm în Munții Făgăraș și până la 202 cm în Masivul Călimani, iar în zonele joase a diminuat considerabil și era prezent în nordul și centrul Moldovei (până la 36 cm), pe suprafețe restrânse în Transilvania (până la 8 cm) și în zona deluroasă din Crișana (până la 2 cm). Temperaturile maxime s-au încadrat între 2 grade la Șiria, Târnăveni, Miercurea Ciuc și Dedulești și 14 grade la Tulcea. La ora 06 se înregistrau valori termice între -1 grad la Roman, Negrești, Vaslui și Miercurea Ciuc și 7 grade la Sulina, Gura Portiței și Constanța-dig. S-a semnalat ceață, izolat în orele dimineții și pe arii restrânse în a doua parte a nopții, cu precădere în Moldova.

**LA BUCUREŞTI**

Vremea a fost în continuare rece pentru prima decadă a lunii aprilie. Cerul a fost temporar noros, seara și noaptea trecător în unele cartiere a plouat slab, iar vântul a fost în general moderat în orele amiezii și a suflat slab în restul timpului. Temperatura maximă a fost de 11 grade la toate stațiile meteorologice (cu 6...7 grade mai scăzută decât media multianuală a datei), iar la ora 06 se înregistrau 4 grade în Băneasa și 5 grade la Afumați și Filaret.

**3. Prognoza meteorologică în intervalul 08.04.2023, ora 09:00 –09.04.2023, ora 09:00**

**ÎN ŢARĂ**

Valorile termice vor fi în creștere ușoară în majoritatea zonelor, totuși vremea va fi în continuare mult mai rece decât normal în prima decadă a lunii aprilie în aproape toată țara; astfel, temperaturile maxime se vor încadra între 5 și 13 grade, ușor mai ridicate în sud-est, iar cele minime vor fi cuprinse între -2 și 7 grade, mai mici în nordul Moldovei și în estul Transilvaniei, până în jurul a -5 grade. Cerul va avea înnorări mai persistente la începutul intervalului în jumătatea de vest unde pe alocuri vor fi precipitații slabe, predominant sub formă de ploaie, iar în zona montană mai ales ninsori. În celelalte regiuni cerul va fi temporar noros, în sud-est, în special după-amiaza, vor fi local averse de ploaie, iar în rest izolat ploi slabe sau burniță. Vântul va sufla slab și moderat. Se va semnala ceață, la începutul zilei cu precădere în Moldova, iar în a doua parte a nopții pe arii restrânse în estul și în sudul țării.

**LA BUCUREŞTI**

Vremea se va încălzi ușor, totuși valorile termice diurne se vor menține mai coborâte decât cele normale pentru prima decadă a lunii aprilie. Cerul va fi temporar noros, iar în a doua parte a zilei vor fi averse slabe de ploaie. Vântul va sufla slab până la moderat. Temperatura maximă va fi de 13...14 grade, iar cea minimă de 3...5 grade.

**4. Buletin nivometeorologic pentru perioada 07.04.2023, ora 21 – 08.04.2023, ora 21**

**Munţii Făgăraș:** **RISC 4 - MARE**

La peste 1800 m, în partea superioară a zăpezii se întâlnește un strat instabil și cu rezistență redusă, acumulat în ultima săptămână și care depășește pe alocuri 50-60 cm, mai ales pe versanții nordici. Acest strat este depus peste stratul mai vechi, înghețat, care are cruste de gheață la suprafață și peste care stratul superior poate aluneca. În profunzime sunt straturi vechi, în general stabilizate. În apropierea crestelor se întâlnesc cornișe, iar pe văi și în zonele adăpostite depozite însemnate de zăpadă. Datorită greutății zăpezii recente, pe pantele suficient de înclinate, aceasta va putea aluneca în mod spontan peste stratul vechi și compactat, ducând la declanșarea unor avalanșe de dimensiuni medii și mari, riscul declanșării fiind amplificat la supraîncărcări oricât de slabe. În cazuri izolate se pot angrena și straturi mai vechi în avalanșe, iar acestea pot coborî și la altitudini de sub 1800 m.

Sub 1800 m, stratul de zăpadă depășește local 25-30 cm, fiind format din zăpadă grea, depusă peste stratul vechi care a înghețat sau peste sol. Pe pantele mai înclinate, stratul recent depus și greu va putea aluneca peste zăpada mai veche, ducând la declanșarea de avalanșe mici și medii, riscul fiind amplificat la supraîncărcări, dar și la orele amiezii, pe fondul temperaturilor în creștere.

**Munţii Bucegi:** **RISC 4 - MARE**

La peste 1800 m, stratul de zăpadă are rezistență scăzută în partea superioară, unde stratul recent depus este consistent și depășește în unele locuri 40-50 cm, o cantitate însemnată de zăpadă fiind de asemenea depusă pe văi de vântul puternic. Acest strat este depus peste vechiul strat de zăpadă, care este înghețat și care are în general o rezistență crescută spre bază. În profunzime stratul de zăpadă este stabilizat, cu multiple cruste de gheață. În zona crestelor sunt cornișe, iar în zonele adăpostite acumulări însemnate. Pe pantele suficient de înclinate, stratul recent depus poate aluneca spontan peste vechiul strat înghețat, ducând la declanșarea unor avalanșe de dimensiuni medii și izolat chiar mari, riscul fiind amplificat chiar și la supraîncărcări slabe ale stratului.

La altitudini mai mici de 1800 m, stratul de zăpadă este însemnat, depășind local 25-30 cm și fiind recent depus peste stratul vechi și înghețat, de mici dimensiuni sau peste sol. Vor fi condiţii pentru declanșarea unor avalanșe de dimensiuni mici și izolat medii, mai ales la altitudini de peste 1600 m, riscul fiind amplificat la supraîncărcări.

**Munţii Țarcu-Godeanu:** **RISC 3 - ÎNSEMNAT**

La peste 1800 m, în partea superioară se întâlnesc local 15-20 cm de zăpadă depusă în perioada precedentă, peste stratul mai vechi și stabilizat, care prezintă cruste de gheață. Spre bază, straturile vechi sunt stabilizate în mare parte, cu cruste de gheață în interior. În zona crestelor sunt cornișe, iar pe văi și în zonele adăpostite se mențin depozitele mai însemnate de zăpadă. Pe pantele suficient de înclinate, se pot declanșa spontan avalanșe de dimensiuni medii prin alunecarea zăpezii recent depuse peste stratul vechi și compact, riscul declanșării fiind amplificat la supraîncărcări.

La altitudini mai mici de 1800 m se întâlnește un strat de zăpadă recent depus, local consistent, format din zăpadă grea, depusă peste stratul vechi, care a înghețat odată cu răcirea vremii. În special între 1600 și 1800 m, unde zăpada este mai mare, se pot declanșa avalanșe de dimensiuni mici și izolat medii, riscul declanșării acestora fiind amplificat la supraîncărcări.

**Munţii Parâng-Șureanu:** **RISC 4 - MARE**

La peste 1800 metri, stratul de zăpadă prezintă rezistență scăzută în primii 40-50 cm de zăpadă, acumulați în ultima săptămână. În profunzime stratul vechi este compact, cu cruste de gheață în interior. În zonele adăpostite sunt depozite mai însemnate de zăpadă, iar în zona crestelor se întâlnesc cornișe. Pe pantele suficient de înclinate, stratul de zăpadă recent depus din partea superioară va putea aluneca peste cel vechi și compact, ducând la declanșarea spontană a unor avalanșe de dimensiuni medii și izolat mari, riscul fiind amplificat la supraîncărcări oricât de slabe. În apropierea crestelor va exista riscul ruperii cornișelor.

La altitudini mai mici de 1800 metri, s-au înregistrat de asemenea ninsori importante în ultima săptămână, care s-au depus peste sol sau peste zăpada mai veche și întărită din zonele mai înalte. Zăpada depusă a fost grea și ușor umezită, dar a înghețat și s-a consolidat ușor pe fondul scăderii temperaturilor. Pe pantele mai înclinate vor fi condiţii pentru declanșarea unor curgeri sau avalanșe de dimensiuni mici și izolat medii la peste 1600 m, atât spontan, cât mai ales la supraîncărcări.

**Munţii Rodnei:** **RISC 3 - ÎNSEMNAT**

La peste 1800 m altitudine stratul de zăpadă depus în ultima perioadă este consistent, depășind local 25-30 cm și este depus peste zăpada mai veche și înghețată odată cu scăderea temperaturilor. În profunzime sunt zone cu rezistență scăzută, intercalate cu cruste de gheață. Pe văi și în zonele adăpostite se mențin depozitele însemnate de zăpadă, ce pot depăși pe alocuri 2 m, iar în zona crestelor se întâlnesc cornișe. Pe pantele suficient de înclinate și pe văile unde sunt depozite însemnate de zăpadă, straturile superioare de zăpadă recentă pot aluneca în mod spontan peste cele vechi și mai compacte, ducând la declanșarea de avalanșe de dimensiuni medii și izolat chiar mari, riscul fiind amplificat chiar și la supraîncărcări slabe.

La altitudini mai mici de 1800 m, stratul vechi de zăpadă a înghețat și s-a mai stabilizat, iar peste acesta s-a depus un strat recent de zăpadă, local consistent. Pe pantele suficient de înclinate, se pot produce spontan avalanșe de dimensiuni mici și izolat medii la peste 1600 m, prin alunecarea stratului recent depus peste cel vechi și înghețat, riscul declanșării acestora fiind amplificat la supraîncărcări.

**Munţii Călimani-Bistriţei-Ceahlău: RISC 4 - MARE**

La peste 1800 metri, în partea superioară se întâlnește un strat consistent de zăpadă relativ recentă, ce depășește local 40-50 cm în masivele Călimani și Bistriței, depus în ultimele zile peste stratul vechi, care prezintă cruste de gheață în partea superioară, iar aici riscul declanșării avalanșelor este mare. În zona crestelor se întâlnesc plăci de vânt, iar pe văi și în zonele adăpostite depozite mai însemnate de zăpadă. În Masivul Ceahlău stratul puțin rezistent din partea superioară depășește pe alocuri 30 cm, iar riscul este însemnat. În intervalul următor se vor mai semnala ninsori slabe. În aceste condiții stratul de la suprafață, recent depus și cu rezistență scăzută, va putea aluneca cu ușurință, pe pantele suficient de înclinate, peste stratul vechi și întărit, ducând la declanșarea spontană de avalanșe de dimensiuni medii și izolat mari, riscul declanșării avalanșelor fiind amplificat chiar și la supraîncărcări slabe.

Și la altitudini mai mici de 1800 de metri se întâlnește un strat consistent de zăpadă, ce depășește local 30 cm, iar în unele zone adăpostite cu acumulări mai însemnate de zăpadă, depus peste stratul vechi, înghețat odată cu scăderea temperaturilor. Pe pantele suficient de înclinate, stratul recent depus și cu rezistență redusă, va putea aluneca peste cel vechi și înghețat, atât spontan, cât mai ales la suprasarcini, ducând la declanșarea unor avalanșe de dimensiuni mici și medii.

**Munţii Vlădeasa-Muntele Mare:** **RISC 2 – MODERAT**

În partea superioară a zăpezii întâlnim un strat recent de zăpadă, ce depășește local 10-20 cm, depus peste stratul vechi, stabilizat pe fondul scăderii temperaturilor din ultimele zile. Pe pantele suficient de înclinate, stratul superior recent depus poate aluneca peste cel întărit aflat dedesubt, ducând la declanșarea unor curgeri superficiale sau a unor avalanșe de dimensiuni mici sau medii, riscul fiind amplificat la supraîncărcări.

**Evoluția vremii din ultimele 24 de ore:**

Vremea a fost în general închisă și rece. Cerul a fost mai mult noros și pe arii relativ extinse s-au semnalat ninsori, în general slabe cantitativ. Vântul a suflat slab și moderat, cu intensificări în zonele înalte, ce au atins temporar 70-80 km/h pe crestele din vestul Meridionalilor și 60-70 pe cele din Curbură. Local s-a semnalat ceață, asociată și cu depunere de chiciură în zonele înalte. Stratul de zăpadă a crescut în medie cu 2-3 cm în majoritatea masivelor, cu până la 8 cm pe crestele din Bucegi, și scăzând ușor la altitudini joase în Meridionali. În Munții Făgăraș au fost observate mai multe curgeri și avalanșe de dimensiuni mici și medii, pornite de la altitudini diferite, pe pante cu expoziții diferite.

**În data de 07.04.2023, la ora 15,** stratul de zăpadă din platforma stațiilor meteorologice măsura:

**Carpaţii Meridionali:** 270 cm la Bâlea-Lac, 177 cm la Vf. Omu, 132 cm la Vf. Țarcu, 42 cm la Păltiniș, 32 cm la Predeal, 31 cm la Sinaia, 27 cm la Parâng, 25 cm la Cuntu, 22 cm la Fundata;

**Carpaţii Orientali:** 202 cm la Vf. Călimani, 107 cm la Ceahlău-Toaca, 99 cm la Vf. Iezer, 68 cm la Vf. Lăcăuți, 51 cm la Bucin, 11 cm la Penteleu;

**Carpaţii Occidentali:** 22 cm la Băișoara, 22 cm la Vf. Vlădeasa, 12 cm Semenic, 13 cm la Roșia Montană, 7 cm la Stâna de Vale.

**Prognoza vremii în intervalul 07.04.2023 ora 21 - 08.04.2023 ora 21:**

Vremea se va menține rece pentru această perioadă, chiar dacă temperaturile vor înregistra o creștere ușoară. Cerul va fi temporar noros. Local va mai ninge slab. Vântul va sufla slab și moderat, cu intensificări trecătoare pe creste. Local se va semnala ceață, asociată și cu depunere de chiciură în zonele înalte.

**Temperaturi prognozate în intervalul 07.04.2023 ora 21 - 08.04.2023 ora 21:**

**Peste 1800 m:** temperaturi minime: -12…-7 grade; temperaturi maxime: -6…-1 grade;

**Sub 1800 m:** temperaturi minime: -9… -4 grade; temperaturi maxime: -2… 3 grade.

**Vânt la peste 2000 m:** din sector predominant sudic, cu viteze temporare de 30-40 km/h.

**Altitudinea izotermei de 0 grade:** în general între 600 și 1000 m.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Agenţia pentru Protecţia Mediului Argeș*** revine cu informaţii despre poluarea accidentală cu levigat a apei pârâului Geamăna Mare, afluent al râului Argeș, care s-a produs în data de 05.04.2023, ora 12:00, în zona canalului de deversare în pârâu al depozitului de deșeuri solide administrat de S.C. Girexim Universal S.A., din localitatea Albota, judeţul Argeş. La fața locului s-au deplasat reprezentanții A.B.A. Argeș-Vedea. Au fost prelevate probe de apă din șase puncte de recoltare. S-au luat măsuri pentru curățarea zonei afectate.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 06.04.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia pentru Protecţia Mediului Constanța*** informează că în data de 07.04.2023, în jurul orelor 08:30-08:50, s-a produs o explozie la nava Maddox (în sala mașini), aflată în grinda docului 2, Șantierul Naval Midia, județul Constanța. A fost anunțat serviciul 112, în jurul orei 09:00. Nava Maddox sub pavilion Sierra Leone, având lungimea de 149,90 m, a sosit pentru reparații în șantier la data de 01.03.2023, prin agent Mediteranean Shipping Agency S.R.L. Căpitania Midia a fost prezentă la fața locului și a inspectat zona. Nu au fost afectați factorii de mediu.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 06.04.2023-07.04.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin încetarea livrării apei din sursa r. Miletin – ac. Halceni;

- SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- SC MIHPES SRL Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui din acumularea Soleşti;

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti.

DIRECȚIA COMUNICARE